### Resumé

Vejle Kommune arbejder for, at der indgås frivillige aftaler om pesticidfri drift og grundvandsbeskyttelse i de boringsnære beskyttelsesområder (BNBO) til vandværkernes boringer. Trekantens Vandforsyning, Thomashave ønsker at indgå én frivillig aftale med lodsejer på ekspropriationslignende vilkår, hvilket kræver Byrådets beslutning i den enkelte sag. Byrådet har tidligere besluttet, at man som udgangspunkt er villig til at ekspropriere i BNBO.

### Sagsfremstilling

I 2019 vedtog Folketinget en tillægsaftale til "Aftale om Pesticidstrategi 2017-2021" for at nedbringe risikoen for forurening af grundvandet fra erhvervsmæssig brug af pesticider. Aftalen fastlægger, at kommunerne skal undersøge muligheden for, at vandforsyninger og lodsejere kan indgå frivillige aftaler om sprøjtefrie boringsnære beskyttelsesområder (BNBO).

En ny politisk aftale i 2023 erstatter det generelle statslige forbud mod sprøjtning i aftale af 2019 og pålægger i stedet kommunerne at udstede et påbud, hvis der ikke er indgået en frivillig aftale inden 31. december 2024. Med nærværende frivillige aftale vil der som udgangspunkt ikke skulle meddeles påbud.

**Lovgivning**

Det fremgår af Miljøbeskyttelseslovens § 24a, at kommunen kan meddele påbud om pesticidfri dyrkning, håndtering og transport af pesticider mod fuldstændig erstatning for at sikre den nuværende og fremtidige indvinding af drikkevand. Bestemmelsen i Miljøbeskyttelseslovens § 24a gælder udelukkende den lovlige erhvervsmæssige anvendelse af pesticider inden for et boringsnært beskyttelsesområde (BNBO), hvorimod øvrige restriktioner om rådighedsindskrænkninger for at sikre nuværende og fremtidige drikkevandsinteresser mod forurening i henhold til en indsatsplan for området kan meddeles efter Miljøbeskyttelseslovens § 26a.

Thomashave, Trekantens Vandforsyning er omfattet af "Indsatsplan for [adresse]", som er godkendt af Byrådet 8. marts 2023.

Kommunalbestyrelsens beslutning om vilje til ekspropriation er nødvendig for at sikre, at lodsejeren kan opnå skattefritagelse for den erstatning, lodsejeren får ved at indgå en frivillig aftale. Kommunen kan dog ikke garantere en aftalens skattemæssige konsekvenser over for lodsejeren, da dette spørgsmål alene afgøres af skattemyndighederne. I henhold til Vandforsyningslovens § 13d og § 13f kan kommune bestemme, at den almene vandforsyning finansierer aftalen.

Klima-, Natur- og Miljøudvalgt har beslutningskompetencen jf. delegationsplanen, men idet Skattestyrelsens administrationspraksis i forhold til delegationsadgangen efter ejendomsavancebeskatningslovens § 11, stk. 1, 2. pkt. er uafklaret, forelægges beslutningen om ekspropriationsvillighed derfor for Byrådet.

På denne baggrund skal der på ny træffes beslutning om, at Vejle Kommune udtrykker påbudsvillighed til at pålægge rådighedsindskrænkninger efter Miljøbeskyttelseslovens § 24a og § 26 a i hver konkrete sag på matrikelniveau. Det er forvaltningens vurdering, at manglende beslutning om påbudsvillighed vil bevirke, at der ikke kan indgås en frivillig aftale.

**Om Thomashave (Trekantens Vandforsyning)**

Ved Thomashave har Trekantens Vandforsyning etableret 2 boringer, hvor der er givet tilladelse til indvinding af 375.000 m³ grundvand pr. år. De er endnu ikke begyndt at indvinde fra boringerne, da der lige er blevet nedgravet råvandsledninger og man er i gang med at bygge nyt vandværk ved [adresse]. Boringerne (DGU nr. 125.2683 og 125.2715) skal indvinde under landbrugsjord og et skovareal (Thomashave). BNBO-aftalerne sikrer, at der i fremtiden ikke bruges pesticider i vandværkets to BNBOer. BNBOerne overlapper hinanden, og aftaleområdet udgør tilsammen ca. 3,99 ha (dele af matr. nr. 42a Velling By, [adresse]).

Teknik & Miljø har lavet en risikovurdering af Thomashaves BNBOer og vurderet, at der er behov for en indsats her.

Trekantens Vandforsyning har forhandlet med lodsejer, og de er nået til enighed om:

* Det areal, der skal indgå i beskyttelsen (se bilag);
* Erstatningspris, i forventning om byrådets beslutning om ekspropriationsvillighed;
* Datoen for, hvornår restriktionerne vil gælde fra.

De nærmere forhold fremgår af deklarationsteksten, som tinglyses på ejendommen. BNBO-aftalerne sikrer, at der ikke må anvendes, opbevares og håndteres pesticider på arealet. Der ligger en markvej, som går gennem BNBOerne, som benyttes i forbindelse med drift af mark mod nord. På denne markvej må marksprøjte og såmaskine passere gennem, men ikke gøre ophold. Trekantens Vandforsyning vil stå for kontrol af aftalen.

Miljøstyrelsen har endnu ikke godkendt de nye BNBOer, men Trekantens Vandforsyning ønsker at lave en aftale, da det forventes, at de nye BNBO bliver godkendt og bliver udpeget i næstkommende udpegningsbekendtgørelse. Miljøstyrelsen har desuden anbefalet, at man indgår BNBO - aftaler. For så vidt angår Thomashaves  BNBOer, så er disse beregnet af Niras, som har brugt den samme beregningsmetode, som Miljøstyrelsen anvender.

**Historik**

Byrådet besluttede 9. september 2020 i punkt nr. 171, at Vejle Kommune som udgangspunkt er villig til at ekspropriere, hvis frivillige aftaler i BNBO ikke kan indgås.

### Økonomi

Indgåelse af BNBO-aftalerne har ingen økonomiske omkostninger for Vejle Kommune. Hvis det bliver nødvendigt med påbud, vil den fulde erstatning til lodsejer blive pålagt Trekantens Vandforsyning jf. Vandforsyningslovens § 13d og § 13f.

### Klima og resiliensvurdering

BNBO-aftalerne vil være med til at sikre fremtidens drikkevand. Rent drikkevand er en forudsætning for øget bosætning og livskvalitet for [adresse] borgere nu og i fremtiden.

### Sagens videre forløb

Sagen skal behandles af Økonomiudvalg og Byråd.

### Historik

#### Teknik- og Miljødirektøren indstiller, den 18. november 2024, punkt 197:

**at** det tilkendegives, at Vejle Kommune har vilje til at foretage ekspropriation til de nødvendige rådighedsindskrænkninger samt at påbyde rådighedsindskrænkninger i medfør af Miljøbeskyttelseslovens § 24a og § 26a i BNBO for DGU nr. 125.2683 og 125.2715 på dele af matr.nr. Gurli Lind, [adresse], hvis der ikke kan indgås frivillige aftaler mellem vandværk og lodsejer om grundvandsbeskyttelse ved boringer til Trekantens Vandforsyning, Thomashave inden 1. januar 2025, og

**at** forvaltningen bemyndiges til at meddele de lovpligtige påbud om rådighedsindskrænkninger indenfor BNBO, såfremt der ikke kan indgås frivillige aftaler om grundvandsbeskyttelse ved boringer til Trekantens Vandforsyning, Thomashave.

#### Beslutning fra Klima-, Natur- og Miljøudvalget, den 18. november 2024, punkt 197:

Anbefalet.

William Christiansen var fraværende.

#### Beslutning fra Økonomiudvalget, den 2. december 2024, punkt 292:

Anbefales.

### Beslutning

Godkendt.